Source: http://galamus.hu/index.php?option=com_content&view=article&id=351409:navracsics-kover-kosa-es-rogan-meg-a-civiljeik-a-351409&catid=79:szemle&Itemid=164
Timestamp: 2020-02-22 07:48:25
Document Index: 32672847

Matched Legal Cases: ['Kúria ', 'Kúria ', 'Kúria ', 'Kúria ', 'Bíróság ', 'Kúria ', 'Kúria ', 'bíróság ', 'Kúria ', 'Kúria ', 'Kúria ', 'Bíróság ', 'Kúria ', 'Kúria ']

Galamus - Navracsics, Kövér, Kósa és Rogán meg a civiljeik elfelejtettek egyeztetni a Kúriáról
Navracsics, Kövér, Kósa és Rogán meg a civiljeik elfelejtettek egyeztetni a Kúriáról
2014. január 16. csütörtök, 05:14
Tavaly december 16-án hozta meg a Kúria polgári kollégiuma jogegységi határozatát a devizahitelek ügyében. Kimondta, hogy a devizaalapú kölcsönszerződés önmagában az adóst terhelő árfolyamkockázat miatt nem ütközik jogszabályba, sem jó erkölcsbe, nem uzsorás és nem színlelt szerződés. Ugyanakkor az egyoldalú szerződésmódosítások kérdésében a Kúria az Európai Bírósághoz fordult. Orbán a döntést úgy értékelte, hogy a Kúria a bankok oldalára állt. Fideszes kollégái ezt követően azt is kifogásolták, hogy a legfőbb bírói testület az Európai Bíróságra vár. Szerdán viszont Navracsics közölte, hogy a Kúriának igaza van.
Kövér a „gyáva” és „jogászkodó” Kúriáról
Szó sincs arról, hogy mindent megtett volna a bírói testület, húzza az időt, és nem döntött az egyoldalú szerződésmódosításokról, a kamatemelés és az árfolyamrés kérdéséről sem. Ő is azt gondolja, hogy a legfőbb bírói testület a bankok oldalára állt; ő másként döntött volna a helyükben. A Kúria döntése ellen nem az a legfontosabb kifogás, amit megállapított, hanem az, hogy nem hajlandó tudomást venni arról, mi a probléma. Bár nem ő az a szereplő akinek ezt a kérdést meg kell válaszolni, de „ez egy gyáva döntés volt”, a felelősség alól „a tisztelt bírói testület” megpróbált kibújni, jogászkodó megoldást talált, és megvárja, hogy az Európai Bíróság majd hogyan dönt.
Kósa: a Kúria ne várjon Strasbourgra, döntsön!
Kósa Lajos szerint csalódáskeltő a Kúria devizahitel-ügyben hozott határozata, azt pedig, hogy „teljesen szokatlan módon” az Európai Bírósághoz fordult, gyáva, rossz, konfliktuskerülő lépés, időhúzás, ami csak a bankoknak kedvez. Kósa szerint ezeknek a kérdéseknek nincs nemzetközi vonatkozása, hiszen a Kúriának Magyarországon magyar joganyag alapján, magyar szereplők között született szerződésekről kellene döntést hoznia. A legfőbb bírói fórumnak mielőbb határoznia kellene, ez a dolga, „ezért tartjuk fenn ezt a rendszert”. „Majd ezentúl, ha a bíróság valamilyen ügyben kényelmetlenül érzi magát, akkor rögtön Strasbourghoz fog fordulni?” Kósa szerint ezzel elbizonytalanodik a magyarországi jogszolgáltatás.
Rogán: a Kúria még januárban határozzon!
Rogán Antal azt kérte a legfőbb bírói testülettől, ne várjon az Európai Unió Bíróságának döntésére, mert semmilyen európai fórum véleménye nem kell hogy mérvadó legyen a számára. Szerinte a Kúria a magyar joganyag alapján is dönthet a nyitott kérdésekben, így az egyoldalú kamatemelések és az árfolyamrés ügyében. Ő annak örülne, ha még januárban határozna a Kúria, mert akkor a Fidesz évadnyitó frakcióülésén (január 24) is foglalkozhatnának a kérdéssel.
A CÖF-CÖKA vezetőségének közleménye: elfogadhatatlan Darák Péter döntése
Megdöbbenéssel értesült a Civil Összefogás Fórum arról, hogy a Kúria elnöke nem hajlandó az Európai Bíróság döntése előtt összehívni a jogegységi tanácsot, így várhatóan május előtt nem születik meg a Kúria újabb jogegységi határozata. Elfogadhatatlan Darák Péter elnök döntése, amely szociális érzéketlenségről tesz tanúbizonyságot.
Navracsics: A Kúriának igaza van
A Kúria jogosan döntött úgy, hogy megvárja az Európai Unió Bíróságának döntését, és igaza van abban, hogy egy ilyen széles körű társadalmi probléma kezeléséhez jogalkotásra van szükség, mondta a devizahitelekkel összefüggésben Navracsics Tibor közigazgatási és igazságügyi miniszter a Hír TV szerda esti műsorában.
Navracsics szerint az egész magyar igazságszolgáltatás számára irányadó lehet a közösségi jogi megközelítés. A Kúriának igaza volt akkor is, amikor jogegységi döntésében kimondta, hogy ilyen széles körű társadalmi problémát a jogalkalmazás nem tud kezelni, jogalkotásra van szükség. Ám ahhoz még meg kell várni a luxembourgi székhelyű Európai Unió Bíróságának és a magyar Kúriának a döntését.
„Azt vegyük már figyelembe, hogy 2002-től 2010-ig itt mindenki vígan vett fel devizahiteleket, és most, amikor baj van, akkor viszont egyik napról a másikra várják a megoldást”, mondta még Navracsics.